b'\n_START_ARTICLE_\nKhan Academy\n_START_SECTION_\nHistoria\n_START_PARAGRAPH_\nJ\xc3\xa4rjest\xc3\xb6n perustaja Salman Khan on syntynyt ja viett\xc3\xa4nyt lapsuutensa New Orleansissa Yhdysvalloissa. H\xc3\xa4nen is\xc3\xa4ns\xc3\xa4 on kotoisin Bangladeshista ja \xc3\xa4iti Intiasta. Suoritettuaan kolme tutkintoa Massachusettsin teknillisest\xc3\xa4 korkeakoulusta (BS matematiikassa, M.Sc. s\xc3\xa4hk\xc3\xb6tekniikassa ja tietotekniikassa sek\xc3\xa4 MEng s\xc3\xa4hk\xc3\xb6tekniikkassa ja tietojenk\xc3\xa4sittelytieteess\xc3\xa4) h\xc3\xa4n suoritti MBA-tutkinnon Harvardin kauppakorkeakoulussa._NEWLINE_Khan antoi serkulleen Nadialle vuonna 2004 Yahoon Doodle-palvelun avulla yksityisopetusta matematiikassa. Kun muut yst\xc3\xa4v\xc3\xa4t ja sukulaiset pyysiv\xc3\xa4t h\xc3\xa4nelt\xc3\xa4 samanlaista apua, h\xc3\xa4n totesi, ett\xc3\xa4 olisi k\xc3\xa4tev\xc3\xa4mp\xc3\xa4\xc3\xa4 jakaa opetus videoina YouTubessa. Videoiden suosio ja ty\xc3\xb6t\xc3\xa4 arvostavilta opiskelijoilta saadut kehut saivat Khanin lopettamaan vuonna 2009 palkkaty\xc3\xb6n hedgerahastojen analyytikkona Connective Capital Managementissa ja keskittym\xc3\xa4\xc3\xa4n opetusohjelmien tekemiseen (silloin nimell\xc3\xa4 \xe2\x80\x9dKhan Academy\xe2\x80\x9d) p\xc3\xa4\xc3\xa4toimisesti._NEWLINE_Hanketta rahoitetaan lahjoituksin. Khan Academy on yleishy\xc3\xb6dyllinen j\xc3\xa4rjest\xc3\xb6, joka on saanut merkitt\xc3\xa4v\xc3\xa4\xc3\xa4 rahallista tukea muun muassa Bill ja Melinda Gatesin s\xc3\xa4\xc3\xa4ti\xc3\xb6lt\xc3\xa4, Ann ja John Doerrilta, brasilialaiselta Lemann-s\xc3\xa4\xc3\xa4ti\xc3\xb6lt\xc3\xa4 ja Googlelta. Vuonna 2010 Google ilmoitti, ett\xc3\xa4 se tulee antamaan Khan Academylle kaksi miljoonaa dollaria uusien kurssien luomiseen ja ydinkirjaston k\xc3\xa4\xc3\xa4nt\xc3\xa4miseen maailman puhutuimmille kielille osana Project 10^100 -hanketta. Meksikolainen Carlos Slim -s\xc3\xa4\xc3\xa4ti\xc3\xb6 teki vuonna 2013 Khan Academylle lahjoituksen espanjankielisen videokirjaston laajentamiseksi._NEWLINE_Khan Academyn kurssitarjonta oli aluksi matematiikkapainotteinen. Lahjoituksien avulla Khan Academy on pystynyt laajentamaan opettajakuntaansa ja n\xc3\xa4in tarjoamaan kursseja my\xc3\xb6s historiassa, terveydenhoidossa, l\xc3\xa4\xc3\xa4ketieteess\xc3\xa4, fysiikassa, kemiassa, biologiassa, t\xc3\xa4htitieteess\xc3\xa4, kosmologiassa, yhteiskuntaopissa, taidehistoriassa, rahoituksessa, taloustieteess\xc3\xa4, musiikissa ja tietotekniikassa. J\xc3\xa4rjest\xc3\xb6ll\xc3\xa4 on opettajakunnan lis\xc3\xa4ksi asiantuntijaverkosto._NEWLINE_Khan Academyn videoita ja harjoituksia on k\xc3\xa4\xc3\xa4nnetty muille kielille. Sit\xc3\xa4 tukevat yhteisty\xc3\xb6tahot ja vapaaehtoiset muun muassa indonesian, saksan, espanjan, t\xc5\xa1ekin, ranskan, italian, swahilin, norjan, puolan, portugalin, ven\xc3\xa4j\xc3\xa4n, turkin, xhosan, kreikan, bulgarian, ukrainan, urdun, arabian, persian, bengalin, hindin, malajalamin ja kiinan kielill\xc3\xa4. Espanjankielinen versio verkkosivuista julkaistiin syyskuussa 2013. Khan Academylla on verkkosivuistaan my\xc3\xb6s brasilianportugalinkielinen versio. Kes\xc3\xa4kuussa 2014 Khan Academyn verkkosivut oli k\xc3\xa4\xc3\xa4nnetty 23 kielelle ja sen videoita 65 kielelle.\n_START_SECTION_\nTekninen toteutus\n_START_PARAGRAPH_\nKhan Academy sai alkunsa, kun Salman Khan et\xc3\xa4opetti serkkuaan k\xc3\xa4ytt\xc3\xa4en Yahoon vuorovaikutteista Doodle-palvelua. Serkulta saadun palautteen perusteella muutkin Khanin serkut alkoivat hy\xc3\xb6dynt\xc3\xa4\xc3\xa4 h\xc3\xa4nen tarjoamaa et\xc3\xa4opetusta. Khan siirtyi tekem\xc3\xa4\xc3\xa4n YouTube-videoita ajank\xc3\xa4yt\xc3\xb6n parantamiseksi. Piirustukset on nyt tehty Wacom-tabletilla ja SmoothDraw-piirustusohjelmalla. Videot on tallennettu Camtasia Studion kuvakaappausohjelmistolla._NEWLINE_Kaikki YouTubessa is\xc3\xa4nn\xc3\xb6idyt videot ovat saatavilla Khan Academyn oman verkkosivuston kautta. Sivusto sis\xc3\xa4lt\xc3\xa4\xc3\xa4 my\xc3\xb6s monia muita ominaisuuksia, kuten edistymisen seurantaa, harjoitusteht\xc3\xa4vi\xc3\xa4 ja erilaisia ty\xc3\xb6kaluja opettajille. Sivustolle voi kirjautua Google- tai Facebook-tilill\xc3\xa4, jos k\xc3\xa4ytt\xc3\xa4j\xc3\xa4 ei halua luoda erillist\xc3\xa4 Khan Academy -tili\xc3\xa4. Materiaaliin p\xc3\xa4see k\xc3\xa4siksi my\xc3\xb6s Khan Academyn omien App Storesta ja Windows Phone Kaupasta l\xc3\xb6ytyvien maksuttomien sovellusten kautta._NEWLINE_Khan ei halunnut k\xc3\xa4ytt\xc3\xa4\xc3\xa4 perinteist\xc3\xa4 opetusmuotoa, jossa henkil\xc3\xb6 seisoo liitu- tai valkotaulun edess\xc3\xa4. H\xc3\xa4n halusi esitt\xc3\xa4\xc3\xa4 opetettavat k\xc3\xa4sitteet mieluummin v\xc3\xa4rikk\xc3\xa4ill\xc3\xa4 piirustuksilla mustalla taustalla. Opetusta voi verrata ongelman ty\xc3\xb6st\xc3\xa4miseen paperilla toisen vieress\xc3\xa4 istuen: \xe2\x80\x9dUskon, ett\xc3\xa4 opetus voidaan kokea arvokkaampana ja uusi k\xc3\xa4site v\xc3\xa4hemm\xc3\xa4n pelottavana, jos katsoo kun kaveri ratkaisee ongelman [samalla kun h\xc3\xa4n] ajattelee \xc3\xa4\xc3\xa4neen.\xe2\x80\x9d Yleishy\xc3\xb6dylliset ryhm\xc3\xa4t ovat jakaneet offline-versioita videoista maaseutualueille Aasiassa, Latinalaisessa Amerikassa ja Afrikassa. Vaikka nykyinen sis\xc3\xa4lt\xc3\xb6 keskittyy l\xc3\xa4hinn\xc3\xa4 peruskoulu- ja lukiotasoiseen matematiikkaan ja fysiikkaan, Khanin pitk\xc3\xa4n aikav\xc3\xa4lin tavoitteena on tarjota \xe2\x80\x9dkymmeni\xc3\xa4 tuhansia videoita kaikista mahdollisista aiheista\xe2\x80\x9d ja luoda \xe2\x80\x9dmaailman ensimm\xc3\xa4inen maksuton, maailmanluokan virtuaalinen koulu, jossa kuka tahansa voi oppia mit\xc3\xa4 vain\xe2\x80\x9d._NEWLINE_Khan Academy tarjoaa my\xc3\xb6s verkkopohjaisen harjoitusj\xc3\xa4rjestelm\xc3\xa4n, joka tuottaa teht\xc3\xa4vi\xc3\xa4 opiskelijoille heid\xc3\xa4n osaamisensa ja suorituskykyns\xc3\xa4 mukaisesti. Harjoitusohjelmiston l\xc3\xa4hdekoodi on avoin MIT-lisenssin alla. Khan uskoo, ett\xc3\xa4 h\xc3\xa4nen akatemiansa esitt\xc3\xa4\xc3\xa4 mahdollisuuden uudistaa perinteist\xc3\xa4 luokkahuonetta k\xc3\xa4ytt\xc3\xa4m\xc3\xa4ll\xc3\xa4 ohjelmistoja luomaan kokeita, korjaamaan teht\xc3\xa4vi\xc3\xa4, tuomaan esille opiskelijoiden kokemia haasteita ja kannustamaan menestyvi\xc3\xa4 oppilaita auttamaan vaikeuksissa olevia luokkatovereita. Opetusvideoita on kehuttu hy\xc3\xb6dyllisiksi muun muassa siksi, ett\xc3\xa4 opiskelija voi halutessaan pys\xc3\xa4ytt\xc3\xa4\xc3\xa4 videon, toisin kuin luokkahuoneen luennon._NEWLINE_Khan ei itse n\xc3\xa4y videoissa. Katsoja n\xc3\xa4kee vain askel askeleelta kehittyv\xc3\xa4t piirrokset ja kaaviot s\xc3\xa4hk\xc3\xb6isell\xc3\xa4 liitutaululla. Matalan teknologian ja keskusteluluontoisten opetusohjelmien menestys viittaa opetusmenetelmien muutokseen, luentopohjaisen luokkahuoneopetuksen v\xc3\xa4henemiseen.\n_START_SECTION_\nMetodologia\n_START_PARAGRAPH_\nKhan Academy on saanut kritiikki\xc3\xa4 siit\xc3\xa4, ett\xc3\xa4 videoiden tekij\xc3\xa4ll\xc3\xa4 Salman Khanilla ei ole pedagogista taustaa. Joissain videoissa esitettyjen tietojen paikkansapit\xc3\xa4vyys on my\xc3\xb6s ollut kyseenalaistettua. J\xc3\xa4rjest\xc3\xb6 on n\xc3\xa4iden kritiikkien seurauksena korjannut videoitaan, laajentanut opettajakuntaansa ja rakentanut asiantuntijaverkoston._NEWLINE_Khan Academy otti vuonna 2010 k\xc3\xa4ytt\xc3\xb6\xc3\xb6n ansiomerkit oppimisen pelillist\xc3\xa4misen edist\xc3\xa4miseksi. Merkkej\xc3\xa4 on kuudenlaisia.'